ג'יימס גריי

ג'יימס גריי (באנגלית: James Gray, נולד ב-14 באפריל 1969)<ref></ref> הוא במאי ותסריטאי קולנוע אמריקאי ממוצא יהודי. גריי נודע בעיקר בזכות סרטו הראשון "אודסה הקטנה" מ-1994 וסרטו "שתי אהבות" מ-2008. חמישה מסרטיו התחרו בתחרות הרשמית של פסטיבל הקולנוע בקאן והיו מועמדים לפרס דקל הזהב.

== קורות חייו ==
גריי נולד בניו יורק וגדל בפלאשינג, קווינס. הוא ממוצא יהודי-רוסי, סבו וסבתו במקור ממערב אוקראינה, שבאותה תקופה הייתה חלק מברית המועצות.<ref></ref> אימו של גריי נפטרה ממחלת הסרטן כשהיה בן 19<ref></ref>.

גריי למד בבית הספר לאמנויות קולנוע של אוניברסיטת דרום קליפורניה, שם סרט הסטודנטים שלו, "בוקרים ומלאכים", משנת 1991 עזר לו להשיג סוכן ותשומת לב של מפיקים.<ref></ref>

== קריירה ==
ב-1994, בגיל 25, גריי ביים את סרטו העלילתי הראשון "אודסה הקטנה" בכיכובו של טים רות' כרוצח שכיר שמתעמת עם אחיו הצעיר עם שובו לעיר הולדתו.<ref></ref> הסרט זכה בפרס אריה הכסף בפסטיבל הסרטים של ונציה.

בשנת 1998, גריי החל לצלם את סרטו השני, "רחובות מושחתים", דרמת פשע המתרחשת בחצרות רכבות הנוסעים בניו יורק. הסרט יצא להפצה על ידי חברת מירמקס שנתיים מאוחר יותר ב-12 באוקטובר 2000.

במרץ 2006, גריי החל להפיק את סרטו השלישי, "הלילה שייך לנו" אותו רצה לצלם מאז תחילת שנות ה-2000. הוא מתרחש ב-1988, ומככבים בו חואקין פיניקס ומארק וולברג כשני אחים, האחד מנהל מועדון לילה והשני בלש משטרה שמנהל מלחמה בעסקי הסמים בעיר. הסרט הוקרן פסטיבל הקולנוע בקאן 2007. בסרט זה משחק גם השחקן הישראלי מוני מושונוב בתור בעל מועדון הלילה.

לאחר הצלחת הסרט השלישי, גריי קיבל חופש יצירתי עבור סרטו הרביעי "שתי אהבות" שהתבסס באופן רופף על "לילות לבנים", סיפור קצר של פיודור דוסטויבסקי.<ref></ref> הסרט הוקרן בבכורה פסטיבל הקולנוע בקאן 2008. גם בסרט זה שיחק מוני מושונוב, הפעם בתור אביו של הדמות הראשית המגולמת בידי חואקין פיניקס.

בשנת 2013 גריי היה שותף בכתיבת התסריט לסרטו של גיום קאנה "קשרי דם".<ref></ref> שיתוף הפעולה הזה הוביל את גריי לפגוש את השחקנית מריון קוטיאר, אותה ליהק בסרטו הבא "המהגרת"<ref name="McQueen"></ref> הוא מספר את סיפורה של אישה פולניה שמגיעה לאמריקה, כמעט מגורשת ממנה ו"ניצלת" על ידי סרסור יהודי בגילומו של חואקין פיניקס, שיתוף הפעולה הרביעי שלהם. הסרט היה מועמד לפרס דקל הזהב בפסטיבל הקולנוע בקאן 2013.

באוקטובר 2016, סרטו של גריי "העיר האבודה Z" הוקרן בבכורה בפסטיבל הסרטים בניו יורק. הסרט, המבוסס על ספרו של דייוויד גרן, מתאר את חייו של החוקר פרסי פוסט, בגילומו של השחקן צ'ארלי האנם.<ref></ref>

באוגוסט 2019 הוקרן בבכורה בפסטיבל הסרטים של ונציה סרטו השביעי של גריי, "אד אסטרה", סרט מדע בדיוני בכיכוב בראד פיט.<ref></ref>

ב-ביוני 2020, אושר רשמית שסרטו הבא, "ימים של תום", יהיה דרמת התבגרות המבוססת באופן רופף על זיכרונות הילדות של גריי, בכיכובם של אן האת'ווי, אנתוני הופקינס וג'רמי סטרונג.<ref name=":0"></ref> הסרט הוצג בבכורה עולמית בפסטיבל קאן ב-19 במאי 2022 ויצא לאקרנים בארצות הברית ב-28 באוקטובר 2022.
== סגנון ==
הסגנון הקולנועי של ג'יימס גריי מתאפיין בסרטי דרמה קלאסיים, המתרכזים בעיקר בדרמה אנושית מורכבת, בחקירת דינמיקות משפחתיות ובדמויות שנדחקו לשולי החברה. רבים מסרטים משלבים זכרונות משפחתיים וחוויות ילדותו בניו יורק וסרטיו משדרים לעיתים קרובות תחושת נוסטלגיה ואובדן מלנכולי.

בשנת 2022 השתתף גריי בסקר של הירחון הבריטי Sight & Sound ובחר כמה מהסרטים האהובים עליו כמו "2001: אודיסיאה בחלל", "האזרח קיין, ״Playtime״, "סיפור טוקיו", "ורטיגו" ועוד.<ref></ref>

== חיים אישיים ==
גריי התחתן בשנת 2005 עם אלכסנדרה דיקסון, במאית סרטים דוקומנטרית. לבני הזוג שלושה ילדים.<ref></ref> גריי שומר גם על קשרי ידידות קרובים עם במאים בני דורו - דייוויד פינצ'ר ופול תומאס אנדרסון<ref></ref><ref></ref>.

== קישורים חיצוניים ==

== הערות שוליים ==

קטגוריה:תסריטאי קולנוע יהודים אמריקאים
קטגוריה:במאי קולנוע יהודים אמריקאים
קטגוריה:אמריקאים שנולדו ב-1969